Timbroù Brunei

Emañ Brunei war aod kornôg enez Borneo, e Gevred Azia, bevennet gant Stad valaysian Sarawak ha tost ouzh hini Sabah. Ur sultanelezh eo, dizalc’h abaoe ar 1añ a viz Genver 1984, goude bezañ bet gwarezvro ar Rouantelezh Unanet etre dibenn an XIXvet kantved ha 1984.

Lesanvet e voe Star and Crescent (‘’’Steredenn ha kreskloar’’’) ar rummad timbroù embannet e 1895 hag implijet e Brunei, Labuan ha Sarawak nemetken. Timbroù ar postoù lec’hel int neuze, na gaver roud anezho nemet e katalogoù zo.

E 1906 e teuas er-maez timbroù Labuan moullet BRUNEI warno.

E 1907 e voe embannet un rummad gant ar meneg BRUNEI POSTAGE & REVENUE, o tiskouez ur vag war ar stêr Brunei. Betek 1949 e voe advoullet an hevelep patrom gant talvoudoù-gwerzh ha livioù disheñvel a vloaz da vloaz.

 An Eil Brezel-bed
Aloubet e voe Brunei gant nerzhioù Japan adalek miz Genver 1942 betek an dieubidigezh e miz Kerzu 1945. E-pad an aloubadeg e voe implijet timbroù Brunei dreistmoullet e japaneg hag ivez timbroù eus Japan.

Goude an dieubidigezh e voe implijet timbroù Norzh Borneo ha Sarawak gant BMA (Melestradurezh vilourel Breizh-Veur).
Daoust d’ar vro bezañ dindan levezon ar Rouantelezh Unanet ne weler biskoazh poltred Elesbed II war an timbroù met hini ar Sultan Hassanal Bolkiah adalek 1968. Buhez an tiegezh Windsor a veze danvez timbroù lies avat : deiz-ha-bloaz eured ar rouanez, eured  ar Priñsez Anne gant Mark Philips, 25vet deiz-ha-bloaz kurunamant ar rouanez… Kalz timbroù a veul ar stourmoù evit ar yec'hed (a-enep ar SIDA, ar  butun, an drammoù, evit ar “familhoù evurus”…), a vrud loened ha plant ar vro (baoted, lapoused…), an aozadurioù etrebroadel (Unvaniezh Postoù ar Bed, Kevredigezh Broadoù Gevred Azia…). Ha ne vez ket disoñjet deiz-ha-bloaz ar Sultan…

Adalek ar bloaz 1980 e lenner anv ar vro el lizherenneg latin hag arabek, kichen-ha-kichen. Goude ar 1añ a viz Genver 1984 ez eus bet embannet gant Brunei timbroù warno an enskrivadur “Brunei Darussalam”.

 Pennadoù kar 
Timbroù Malaysia
Timbroù Labuan

Brunei
Rummad:Brunei